open-index/open-wikipedia-markdown huggingface dataset:
Mikel Rico

**Mikel Rico Moreno** (s. 4. marraskuuta 1984 Barakaldo, Vizcaya, Baskimaa, Espanja) on espanjalainen jalkapalloilija. Hän on edustanut Espanjan Primera Divisiónissa Granadaa, Athletic Bilbaoa ja Huescaa. Hän on pelipaikaltaan keskikenttäpelaaja.

## Seurajoukkueura
Rico pelasi juniorina kolme kautta basaurilaisessa Basconiassa, joka on Baskimaan suurseuran Athletic Bilbaon yhteistyöseura. Sen edustusjoukkue toimii Athleticin reservijoukkueena. Edustusjoukkueessa, jota tuolloin valmensi José Luis Mendilibar, Rico pelasi yhden ottelun keväällä 2001. Hän ei kuitenkaan vakuuttanut Athleticin junioripäällikkönä toiminutta Luis Fraduaa, joka sulki häneltä oven edetä Athleticin organisaatiossa.

Rico jätti Basconian kauden 2002–2003 jälkeen ja siirtyi Conquenseen, jota valmensi basaurilainen Miguel Zurro. Hän aloitti Conquensen reservijoukkueesta, mutta pelasi kevätkaudella 2003–2004 myös kahdeksan Segunda División B:n ottelua edustusjoukkueessa. Seuraavina kausina hän sai enemmän vastuuta: kaudella 2004–2005 hän pelasi nousukarsinta mukaan lukien 40 ottelua, joissa teki kolme maalia, ja seuraavalla kaudella 35 ottelua, joissa teki yhdeksän maalia. Jälkimmäisen kauden Rico pelasi lainalla Poli Ejidosta, johon oli siirtynyt kauden 2004–2005 jälkeen. Kaudella 2006–2007 hän pelasi Poli Ejidossa 20 Segunda Divisiónin ottelua.

Kaudeksi 2007–2008 Rico lainattiin Segunda División B:n Huescaan, jossa pelasi nousukarsinta mukaan lukien 39 ottelua ja teki kuusi maalia. Seuraavalla kaudella hän pelasi nousukarsinta mukaan lukien 37 ottelua Segunda División B:hen pudonneessa Poli Ejidossa ja teki kaksi maalia. Kaudeksi 2009–2010 Rico siirtyi toissakaudelta tuttuun Huescaan tehden 41:ssä Segunda Divisiónin ottelussa viisi maalia.

Alkukaudesta 2010–2011 Rico siirtyi vain yhden ottelun Huescassa pelattuaan niin ikään Segunda Divisiónissa pelanneeseen Granadaan. Ensimmäisellä kaudellaan Granadassa hän teki 44 ottelussa kaksi maalia. Granada nousi kauden päätteeksi Primera Divisióniin kaudeksi 2011–2012. Rico pelasi ensimmäisen ottelunsa Primera Divisiónissa 27. elokuuta 2011 Betisiä vastaan. Ensimmäisen maalinsa hän teki 31. lokakuuta 2011 Sevillan verkkoon, ja koko kaudella maaleja syntyi 36 ottelussa kolme.

Kesällä 2013 huhuttiin Ricon siirtymisestä Athleticiin, mistä seurat pääsivät lopulta sopuun elokuussa. Rico teki Athleticin kanssa vuoteen 2016 ulottuneen sopimuksen.

## Lähteet
* 
* 
* 

### Viitteet

## Aiheesta muualla
* Mikel Rico Athleticin sivustolla
Trafalgarin hautausmaa

**Trafalgarin hautausmaa** on vanha hautausmaa Gibraltarilla. Se sijaitsee Gibraltarin pääkadun päässä. Trafalgarin taistelun (1805) jälkeen vammoihinsa kuolleet sotilaat haudattiin sinne. Hautausmaalla järjestetään vuosittain muistotilaisuus Trafalgarin taistelussa kaatuneiden kunniaksi.

Hautausmaa oli siunattu käyttöön jo 1798, seitsemän suotta ennen sille nimen antanutta taistelua. Alkujaan hautausmaan nimi oli Southport Ditch Cemetery. Se käsitettiin toisinaan kaupunginmuurin toisella puolella sijainneen vanhan St. Jagon hautausmaan laajennukseksi. Hautausmaata käytettiin hautauksiin vuosina 1798-1814. Vain kaksi sinne haudatuista on Trafalgarin taistelun uhreja. Useimmat taistelussa kuolleet siunattiin mereen. Sen sijaan hautausmaahan haudatuista vainajista monet ovat vuosien 1804 tai 1813-1814 keltakuume-epidemian uhreja.

Vuonna 2005, Trafalgarin taistelun 200-vuotisjuhlallisuuksissa paljastettiin hautausmaalla luonnollisen kokoinen amiraali Nelsonin patsas. Patsaan on veistänyt John Doubleday, ja siihen on käytetty myös HMS Victorystä irrotettua kuparia.

## Lähteet

## Aiheesta muualla
John O’Neil (rugbypelaaja)

**John Thomas O’Neil** (4. lokakuuta 1898 Faulkton &ndash; 25. maaliskuuta 1950 Los Angeles) oli yhdysvaltalainen rugby union -pelaaja ja olympiavoittaja. 

O’Neil tuli varakkaasta texasilaisesta öljysuvusta ja oppi pelaamaan rugbyä Santa Claran yliopistossa, jossa hän opiskeli. O’Neil oli järjestämässä ja tukemassa rahallisesti Yhdysvaltain rugbykiertueita Eurooppaan vuosina 1920 ja 1924 ja sai molemmilla kerroilla palkinnoksi olympiakultamitalin. Häneltä oli leikattu umpilisäke hiljattain ennen vuoden 1924 olympialaisia, ja haava aukesi, kun häntä potkaistiin ottelun alkupuolella vatsaan. Vaihdot eivät olleet tuolloin sallittuja, joten O’Neil pelasi urheasti koko ottelun. 

## Lähteet

* O'Neilin profiili sports-reference.com -sivustolla
John O’Neil

**John O’Neil** voi viitata ainakin seuraaviin henkilöihin: 

* John O’Neil, yhdysvaltalainen rugby union -pelaaja
* John O’Neil, yhdysvaltalainen taidemaalari ja kirjailija
* John O’Neil, skotlantilainen jalkapalloilija
* John O’Neil, yhdysvaltalainen baseballpelaaja
* Buck O’Neil, oik. John O’Neil, yhdysvaltalainen baseballpelaaja
Amerikanpunasotka

**Amerikanpunasotka** (*Aythya americana*) on sotkien sukuun kuuluva sorsalaji.

## Tuntomerkit
Amerikanpunasotka on 44-51 senttimetriä pitkä. Se muistuttaa väritykseltään punasotkaa. Koiraalla on punainen pää ja kaula, musta rinta ja pyrstö ja harmaat siivet. Eroina punasotkaan koiraan pää on pyöreämpi ja otsa jyrkempi. Nokka on pääosin vaaleanharmaa ja siinä on musta kärki. Silmät ovat keltaiset.

Naaras on väritykseltään ruskea. Erona punasotkanaaraaseen sillä on vaaleampi ja lämpimämmän punaruskea rinta, joka eroaa vain vähän tai ei ollenkaan kupeiden väristä. Silmää ympäröi vaalea silmärengas, jonka takana on vaalea viiru.

## Levinneisyys
Amerikanpunasotkan pesimisalueet sijaitsevat Alaskassa, Kanadassa ja Yhdysvaltain pohjoisosissa. Laji talvehtii etelämpänä Yhdysvalloissa ja Väli-Amerikassa. Euroopassa amerikanpunasotka on hyvin harvinainen harhailija.

## Ravinto
Syö lehtiä, varsia, siemeniä ja vesikasvien juuria sekä vesihyönteisiä ja nilviäisiä sekä harvoin pieniä kaloja.

## Lähteet

## Aiheesta muualla
*Ääntä, Äänen metadata Macaulay Library
André Negrão

**André Negrão** (s. 17. kesäkuuta 1992 São Paulo) on brasilialainen moottoriurheilija. Hänen serkkunsa Alexandre Negrão on myös moottoriurheilija.

## Ura
Hän aloitti uransa karting-sarjoissa. Vuonna 2008 Negrão kilpaili Formula Renault WEC sarjassa kolme kilpailua ja Portugalin Formula Renault talvisarjassa sijoittuen sarjan kolmanneksi. Vuonna 2009 Negrão kilpaili Italian Formula Renault, Sveitsin Formula Renault ja Formula 3 Sudamericana sarjoissa vaihtelevalla menestyksellä.

Vuonna 2010 Negrão sijoittui toiseksi Formula 3 Brazil Open -sarjassa. Samana vuonna hän kilpaili Formula Abarth-, Eurocup Formula Renault-, Formula Renault NEC- ja Formula Renault UK -sarjoissa vaihtelevalla menestyksellä. Vuonna 2011 Negrão kilpaili Formula Renault 3.5 -sarjassa saavuttaen 20 pistettä. Hän jatkoi sarjassa vuonna 2012 saavuttaen yhden palkintosijan ja 36 pistettä. Negrão jatkoi kolmannen kauden vuonna 2013. Hän saavutti kauden aikana yhden paalupaikan ja 51 pistettä sijoittuen sarjan kymmenenneksi.

Vuonna 2014 Negrão kilpaili GP2-sarjassa Arden-tallin kuljettajana. Hän saavutti 31 pistettä sijoittuen sarjan 12:nneksi. Vuonna 2015 Negrão jatkoi GP2-sarjassa saavuttaen viisi pistettä. Vuonna 2016 Negrão siirtyi Indy Lights -sarjaan.

## GP2-tulokset

## Aiheesta muualla
*http://www.driverdb.com/drivers/andre-negrao/career/
Collin

**Collin** on seuraavien henkilöiden suku- ja etunimi:

## Sukunimi
*Albéric Collin (1886–1962), belgialainen kuvanveistäjä
*Albert Collin (1875–1952), suomalainen insinööri ja yritysjohtaja
*Amanda Collin (s. 1986), tanskalainen näyttelijä
*Anders Collin (1754–1830), ruotsalainen kirjastonhoitaja ja mystikko, johti kannattajiaan colliaaneja Suomessa ja Ruotsissa
*Anton Collin (1891–1973), suomalainen hiihtäjä
*Carl Constantin Collin (1863–1941), suomalainen insinööri ja tilanomistaja
*Christen Collin (1857–1926), norjalainen kirjallisuushistorioitsija
*Elias Collin (s. 2003), suomalainen jalkapalloilija 
*Eva Collin (1896–1982), suomalainen taidemaalari
*Hedvig Collin (1880–1964), tanskalainen taidemaalari
*Jesse Collin (s. 1993), suomalainen futsalpelaaja
*Jimmie Collin (s. 1979), ruotsalainen karateka 
*Kaisa Collin (s. 1997), suomalainen jalkapalloilija
*Luc Collin, *Batem* (s. 1960), belgialainen sarjakuvapiirtäjä ja -käsikirjoittaja
*Marcus Collin (1882–1966), suomalainen taidemaalari, kuvittaja ja professori
*Otto Collin (1850–1924), suomalainen opettaja ja eläin- ja kasvitieteen harrastaja
*Silja Collin (s. 2006), suomalainen salibandyn pelaaja

## Etunimi
*Collin Altamirano (s. 1995), yhdysvaltalainen tennispelaaja 
*Collin Benjamin (s. 1978), namibialainen jalkapalloilija
*Collin Mitchell (s. 1969), kanadalainen curlingpelaaja
*Collin Peterson (s. 1944), yhdysvaltalainen poliitikko
*Collin Samuel (s. 1981), trinidadtobagolainen jalkapalloilija

## Katso myös
*Erik August Kollin (1836–1901), Fabergéllä työskennellyt suomalainen kultaseppä
Böök

**Böök** on seuraavien henkilöiden sukunimi:

*Alarik Böök (1860–1936), suomalainen näyttelijä, piirustuksenopettaja ja taidemaalari
*Albert Theodor Böök (1858–1943), suomalainen opettaja, kirjailija, Hämeenlinnan kaupungin historiallisen museon aloitteen tekijä
*Bruno Böök (1852–1883), suomalainen näyttelijä
*Eero Böök (1910–1990), suomalainen shakkimestari
*Einar Böök (1874–1957), suomalainen ministeri
*Emil Böök (1835–1914), suomalainen kasvatustieteilijä ja rehtori
*Fredrik Böök (1883–1961), ruotsalainen kirjailija, kriitikko ja kirjallisuushistorioitsija
*Gustaf Robert Böök (1830–1895), suomalainen pappi ja valtiopäivämies
*Holger Böök (1923–2003), suomalainen rakennusmestari, rakennusneuvos ja Rakennusliike H. Böök Oy:n perustaja
*Kaarlo Böök, myöh. Pajamo (s. 1908), suomalainen pesäpalloilija
*Kerttu Böök (1898–1944), suomalainen kuvittaja, kuvataiteilija ja lastenkirjailija
*Leo Böök (1891–1969), suomalainen pappi ja Kokoomuksen kansanedustaja
*Siiri Böök (1888–1963), suomalainen lastentarhanopettaja ja varhaiskasvatuksen kehittäjä
*Tyyne Böök (1884–1968), suomalainen valokuvaaja.
Guillaume Hoarau

**Guillaume Hoarau** (s. 5. maaliskuuta 1984 Saint-Louis, Réunion) on ranskalainen jalkapalloilija. Hän edustaa sveitsiläistä Young Boysia ja on pelipaikaltaan hyökkääjä.

## Seurajoukkueura
Hoarau siirtyi tammikuussa 2008 Paris Saint-Germainiin nelivuotisella sopimuksella. Hänestä maksettiin 500 000 euron siirtokorvaus.

Hän teki ensiesiintymisensä joukkueessa 9. elokuuta 2008 ottelussa Monacoa vastaan. Ensimmäisen maalinsa joukkueessa hän teki seuraavalla viikolla, kun joukkue kohtasi Bordeaux'n. Hoaraun debyyttikausi PSG:ssä sujui loistavasti ja hän tehtaili 17 liigamaalia 33 ottelussa. Seuraavilla kausilla Hoarau ei onnistunut debyyttikautensa veroisesti maalitehtailussa, mutta esiintyi kentällä ollessaan edukseen. Hän voitti PSG:n paidassa Coupe de Francen mestaruuden 2010.

Kaudella 2012–2013 Hoaraun peliaika väheni huomattavasti, kun PSG hankki Zlatan Ibrahimovićin ja Ezequeil Lavezzin. Tammikuussa 2013 Hoarau siirtyi PSG:stä Kiinan Superliigaan Dalian Aerbinin joukkueeseen.  Hän pelasi seurassa kauden 2013 ja iski viisi maalia pelaamissaan 23 ottelussa. Tammikuussa 2014 Hoarau palasi Ranskaan tehtyään sopimuksen FC Girondins de Bordeaux'n kanssa. 

## Saavutukset

* Coupe de France: 2010
**Hopeaa: 2011
* Sveitsin liigamestaruus: 2018, 2019

## Lähteet

## Aiheesta muualla
* Guillaume Hoaraun esittely Paris Saint-Germainin kotisivustolla
Elenius

**Elenius** on seuraavien suomalaisten henkilöiden sukunimi:

*Aino Elenius (1905–1997), oopperalaulaja
*Anja Elenius-Pantzopoulos (1914–2009), lastenkirjailija ja suomentaja
*Edvard Elenius (1881–1957), ammattiopiston rehtori ja kirjailija
*Elsa Elenius (1897–1967), keraamikko
*Elsa Kyander-Elenius (1884–1973), keramiikkataiteilija
*Emil Elenius (1877–1949), kirjailija
*Hans Evald Elénij ent. *Elenius* (1886–1923), jääkäri
*Jaakko Elenius (1939–2010), teologi ja journalisti
*Oskar Elenius (1884–1965), opettaja ja taidemaalari, Edvard Eleniuksen veli.
Riku Heinonen

**Riku Heinonen** (s. 5. kesäkuuta 1994 Järvenpää) on suomalainen jalkapalloilija, joka edustaa Veikkausliigassa pelaavaa PK-35 Vantaata. Hän on pelipaikaltaan puolustava keskikenttäpelaaja, mutta pystyy myös pelaamaan keskuspuolustajana.

Heinosen kasvattajaseura on Järvenpään Palloseura, jossa hän aloitti jalkapalloilun viisivuotiaana. Juniorivuosinaan hän pelasi myös Pallokerho Keski-Uusimaassa ja Helsingin Jalkapalloklubissa. Ensiesiintymisensä miesten sarjoissa Heinonen teki HJK:n reservijoukkueessa Klubi 04:ssä. Hän palasi JäPSiin keväällä 2011, mistä siirtyi Myllykosken Palloon elokuussa 2012. Hän debytoi Veikkausliigassa 17. syyskuuta 2012 ottelussa HJK:ta vastaan, ja kauden 2012 aikana hän pelasi yhteensä kolmessa liigaottelussa.

Heinonen on pelannut 27 ottelua Suomen nuorisomaajoukkueissa.

## Lähteet

## Aiheesta muualla

* Riku Heinonen Veikkausliigan sivustolla
* Riku Heinonen Myllykosken Pallon sivustolla
Gibraltarin Päävartio

**Gibraltarin Päävartio** (*Main Guard*) on vanha rakennus Gibraltarin keskustassa, John Mackintoshin aukiolla Parlamenttitalon ja Kaupungintalon välissä. Se rakennettiin varuskunnan tarpeisiin 1700-luvulla, mutta sitä käytettiin myöhemmin paloasemana, kylpylänä ja valtion virastotalona. Nykyisin talossa toimii Gibraltar Heritage Trust -perinnesäätiö.

Varhaisin maininta talosta on vuodelta 1748. Se näkyy myös vuosina 1750 ja 1753 tehdyissä piirustuksissa, joissa sen edessä on sotilaita vartiossa. Talo vaurioitui melko varmasti Gibraltarin piirityksessä vuosina 1779–1783. Se sijaitsi lähellä King's Bastionia, joka oli yksi pommitusten pääkohteista. Piirityksen jälkeen taloa kunnostettiin ja siihen lisättiin toinen kerros, joka näkyy myös vuonna 1830 tehdyissä piirustuksissa. Ranskalainen taiteilija Henri Regnault teki rakennuksesta 1860-luvulla kolme maalausta, jotka olivat pitkään siellä esillä. Varuskunta lopetti päävartion käytön alkuperäiseen tarkoitukseensa joskus vuosien 1896 ja 1911 välillä. Maailmansotien välisenä aikana siellä toimi paloasema. Toisen maailmansodan jälkeen se oli hetken yleinen kylpylä ennen kuin siitä tehtiin virastotalo.

Nykyisin talossa toimii Gibraltar Heritage Trust -perinnesäätiö. Se on remontoinut talon alakertaan pienen kaupan ja näyttelytilan, joissa voi järjestää myös erilaisia tapahtumia.

## Lähteet
Lentopallon miesten mestaruussarjakausi 1954

**Lentopallon TUL:n miesten mestaruussarjassa** kaudella 1954 pelattiin kuudentoista joukkueen yksinkertainen kaksilohkoinen sarja. Kummankin lohkon kaksi parasta joukkuetta otteli mitaleista. Tämä oli ensimmäinen kerta kun mestaruudesta pelattiin sarjamuotoisesti.

Lentopalloa pelattiin Työväen Urheiluliiton lisäksi Suomen Koripallo- ja Lentopalloliitossa. Molemmat liitot järjestivät omat mestaruussarjansa. Varsinaista Suomen mestaruutta ei ratkaistu.

## TUL:n miesten mestaruussarja

### Länsilohko

### Itälohko

Lohkojen kaksi viimeistä putosi Suomensarjaan kaudeksi 1955.

### Loppusarja

Mestarijoukkue **Järvensivun Kisa**: Eero Antila, Raimo Lehto, Seppo Nikkilä, Veikko Rantanen, Matti Mestola, Reijo Mikkonen, Pekka Myllymäki, Reijo Roine, Reijo Siren, Pekka Vilen, Lauri Syrjä, Markku Vuori ja Kalevi Vilenius.

## Suomen Koripallo- ja Lentopalloliiton mestaruus

SKLL:n mestaruuden voittivat Eteläiset, toiseksi sijoittui Käpylän Lentopalloilijat ja pronssia otti Pirkkalan Pirkat tasapistein Helsingin Lentopalloilijain kanssa. Sarjaan osallistui kahdeksan joukkuetta, joista DIK-35 kuitenkin luopui sarjasta. Ratkaisuottelussa 7. syyskuuta Eteläiset voitti Käpylän suoraan 3–0 molempien joukkueiden ollessa siihen saakka tappiottomia.

## Lähteet

* TUL:n toimintakertomus 1954 
* Rauno Liimatainen: Suuri Lentopalloteos I, sivu 36. ()
* Urheilumme Kasvot 3
* Suomen urheilutietäjät - Urheiluvuosi 1954
John Patrick (rugbypelaaja)

**John Clarence Patrick** (25. marraskuuta 1898 Palo Alto &ndash; 31. toukokuuta 1959 San Francisco) oli yhdysvaltalainen rugby union -pelaaja ja olympiavoittaja. 

Patrick pelasi Stanfordin yliopiston joukkueessa puolustajana kolme vuotta ja toimi kapteenina viimeisenä kautenaan, vuonna 1921. Hän oli myös oppilaitoksessa kyseisen vuosiluokan puheenjohtaja. Patrick oli voittamassa maansa joukkueessa olympiakultaa Antwerpenissa 1920 ja Pariisin kisoissa 1924. Hän oli ammatiltaan vakuutusmeklari. 

## Lähteet

* Patrickin profiili sports-reference.com -sivustolla
John Patrick

**John Patrick** voi viitata ainakin seuraaviin henkilöihin: 

* John Patrick, yhdysvaltalainen rugby union -pelaaja
* John Patrick, yhdysvaltalainen näytelmäkirjailija
* John Patrick, skotlantilainen jalkapalloilija
* John Patrick, yhdysvaltalainen meteorologi
* John Patrick, pohjoisirlantilainen poliitikko
* John Patrick, yhdysvaltalainen Mainen osavaltiossa toimiva poliitikko
* John R. Patrick, yhdysvaltalainen liikemies ja IBM:n entinen varapuheenjohtaja
Frederick Lane

**Frederick Claude Vivian Lane** (2. helmikuuta 1880 Miller's Point &ndash; 14. toukokuuta 1969 Avalon) oli australialainen uimari ja olympiavoittaja. Hän edusti uransa aikana brittiläistä Blackpool Swimming Clubia sekä East Sydney Amateur Swimming Clubia.

Lane voitti vuonna 1900 Pariisin olympialaisissa kultaa 200 metrin matkalla sekä vapaauinnissa ajalla 2.25,2 että esteuinnissa ajalla 2.38,4. Hänestä tuli kahta vuotta myöhemmin ensimmäinen ihminen, joka ui 100 jaardia alle minuutissa asettaen maailmanennätykseksi 59,6 sekuntia. Lane ui tekniikalla, jossa molemmat käsivarret nousivat vedenpinnan yläpuolelle, ja tyyliä pidettiin tuolloin mahdottomana pidemmille kuin sprinttimatkoille. Hän kuitenkin voitti tyylillä mailin pituisen kisan vuonna 1899. Englantilaiset epäilivät Lanen Australiassa uimien tuloksien aitoutta, ja niinpä hän joutui todistamaan taitojaan vanhalla mantereella, jolla hän ui 220 jaardin maailmanennätysajan 2.34,8. Lane valittiin uinnin kansainväliseen kunniagalleriaan kuolinvuonnaan 1969.

Lane ui vuonna 1903 220 jaardin vapaauinnin maailmanennätyksen ajalla 2.28,6. Zoltán Halmay rikkoi ennätyksen lopulta vuonna 1908.

## Lähteet
Ursa (täsmennyssivu)

**Ursa** tarkoittaa latinassa naaraskarhua. Sanaa käytetään myös seuraavissa merkityksissä:

* tähdistöjä:
** *Ursa Major*, Iso Karhu, tähdistö, josta Otava muodostaa osan
** *Ursa Minor*, Pieni karhu, tähdistö, johon Pohjantähti kuuluu
* tähtitieteellisiä yhdistyksiä:
** Ursa, *Tähtitieteellinen yhdistys Ursa ry*
** Lahden Ursa
** Lakeuden Ursa
** Tampereen Ursa
** Turun Ursa
* Ursa-öljynporauslautta
;Britannian kuninkaallinen laivasto
* HMS Ursa (1917), R-luokan hävittäjä
* HMS Ursa (R22), U-luokan hävittäjä
; muita merkityksiä:
* 1838 Ursa, päävyöhykkeen asteroidi.

## Katso myös

* Ursus
Kouvolan ravirata

**Kouvolan ravirata** on Kouvolan Ravikylässä sijaitseva ravirata. Se on Oulun Äimäraution jälkeen Suomen toiseksi pisimpään samalla paikalla toiminut ravirata.

## Historia
Vuonna 1905 perustetun *Valkealan Hevosystäväinseura ry:n* omistama ravirata aloitti toimintansa nykyisellä paikallaan 1910-luvun alussa. Vuonna 1916 keskikentälle valmistui paviljonki kilpailutuomareita sekä -henkilökuntaa varten. Samalla rataa myös levennettiin.

Vuonna 1948 valmistui *Ravitaloksi* nimetty ravintolarakennus. Kymmenen vuotta myöhemmin rakennettiin keskikentälle totalisaattoripelien vastaanottamista varten pyöreä kioskirakennus, joka purettiin vuonna 1978.

1960-luvun lopulla ryhdyttiin Kouvolaan suunnittelemaan Porin ja Forssan raviratojen mallin mukaista modernia katsomorakennusta. Noin tuhannen hengen istumakatsomon sekä lämmitetyn totohallin käsittävä rakennus valmistui vuonna 1971. Uudessa katsomorakennuksessa oli myös tuomaritorni, kahvila sekä wc-tilat. Vuonna 1974 remontoitiin kaviouraa ja samalla radalle valmistui myös valaistus. 

Seuraava suuri rakennushanke oli vuosina 1978–1979, jolloin rakennettiin uudet eläinlääkärin tilat. Lisäksi laajennettiin katsomorakennusta uudella osalla, johon tuli muun muassa ravintolakatsomo. Uusi katsomorakennus otettiin käyttöön maaliskuussa 1980. Viimeisin radan kaviouran kunnostustyö on tehty vuoden 1990 Kuninkuusravien edellä.

## Suurkilpailut
Kouvolan raviradalla järjestetään vuosittain useita suurkilpailuja. Merkittävimmät ovat kesäkuussa juostava kansainvälinen Kymi Grand Prix sekä marraskuinen Kymenlaakso-ajo.

Muita suurkilpailuja ovat *Valkeala-ajo*, *Jouni Kaikko Memorial* sekä *Kouvola-ajo*.

Kuninkuusravit Kouvolassa on järjestetty vuosina 1952, 1964, 1973, 1990, 2007 ja 2023.

## Lähteet
*Kouvolan raviradan kotisivut 
*Valkealan Hevosystäväinseuran 100-vuotishistoriikki
2-buteeni

**2-buteeni** on yksinkertaisin alkeeni, jolla on cis-trans-isomeriaa. Isomeerit ovat cis-2-buteeni ja trans-2-buteeni. Isomeerien seoksen CAS-numero on 107-01-2. 2-buteenin kemiallinen kaava on C4H8 ja moolimassa on 56,1 g/mol. Muut ominaisuudet isomeereillä poikkeavat toisistaan.

## Aiheesta muualla
*PubChem: 2-Butylene 
*Inchem: 2-Butene CAS N°: 107-07-7   (pdf)
Eduardo Galeano

**Eduardo Hughes Galeano** (3. syyskuuta 1940 Montevideo – 13. huhtikuuta 2015 Montevideo) oli uruguaylainen kirjailija ja toimittaja. Hänet tunnetaan Suomessa parhaiten *Tulen muistot* -teossarjastaan.

## Suomennettuja teoksia
* *Tulen muistot 1: Vanha uusi maailma.* (Memoria del fuego: Los nacimientos.) Suomentanut Anu Partanen. Loki-Kirjat, 1992.
* *Tulen muistot 2: Kasvot ja naamiot.* (Memoria del fuego 2: Las caras y las máscaras.) Suomentanut Anu Partanen. Loki-Kirjat, 1994.
* *Tulen muistot 3: Tuulen vuosisata.* (Memoria del fuego 3: El siglo del viente.) Suomentanut Anu Partanen. Loki-Kirjat, 1997.
* *Jalkapallo valossa ja varjossa.* (El futbol a sol y sombra.) Suomentanut Jukka Koskelainen. Nemo, 2000.

## Lähteet

## Aiheesta muualla
* Eduardo Galeanon muistokirjoitus Helsingin Sanomissa (tilaajille)
Joonas Konstig

**Joonas Konstig** (s. 1977 Helsinki) on suomalainen kirjailija.

## Elämä ja ura
Konstig on opiskellut kulttuuriantropologiaa ja kirjallisuutta Helsingin yliopistossa. Konstigin esikoisteos, novellikokoelma *Ahneet ja viattomat* (2008), oli ehdolla Helsingin Sanomien kirjallisuuspalkinnon ja Tiiliskivi-palkinnon saajaksi. Konstigin novelli ”Pajunkissat” oli äidinkielen ylioppilaskokeen aineistona keväällä 2010. Hänen novellejaan on julkaistu myös antologioissa. Käännöksistä mm. englanniksi ovat ilmestyneet Douglas Robinsonin kääntäminä novellit “Pussy Willows” (“Pajunkissat”) ja “The Right Place” (“Sopiva paikka”), joista viimeisin Lola M. Rogersin toimittamassa teoksessa *Words Without Borders* (2014).

Konstigin esikoisromaani *Kaikki on sanottu* (2011) sai Gummeruksen Kalle Päätalo -palkinnon vuonna 2012. Hänen toinen romaaninsa *Totuus naisista* ilmestyi vuonna 2013 ja kolmas romaani *Perkele* vuonna 2015. Elokuussa 2017 *Perkele* oli HelMet-kirjallisuuspalkintoehdokkaana.

Joulukuusta 2013 kesäkuuhun 2015 Konstig kirjoitti ruoka-aiheisia kolumneja *[[Helsingin Sanomat|Helsingin Sanomiin]]*. Häneltä ilmestyi ruoka-aiheinen teos *Pyhä ruoka: Mitä oikein saa syödä?* syksyllä 2016. Konstig on kritisoinut muun muassa kasvissyöntiä. Vuodesta 2016 alkaen Konstig on toiminut kouluttajana yrityksessä Tarina-akatemia. Hän oli yhdessä tiedetoimittaja Marko Hamilon kanssa perustamassa Oikea Media -verkkolehteä vuonna 2017, mutta jätti lehden pian sisältöön pettyneenä.

Konstig on opettanut luovaa kirjoittamista Kriittisessä korkeakoulussa. Hän on ollut Suomen Kirjailijaliiton jäsen vuodesta 2012. Konstig on kirjoittanut kolumneja myös muun muassa Kirkko ja kaupunki -lehteen. Hän on esiintynyt puhujana useissa kirjallisuus-, kulttuuri- ja ruoka-aiheisissa tilaisuuksissa. Vuodesta 2016 Konstig on kirjoittanut lautapeliaiheista blogia Puutyöläinen. Teoksen *Vuosi herrasmiehenä* (2017) jälkeen Konstig on pitänyt myös koulutuksia tapakulttuurista. Teoksesta ilmoitettiin jouluna 2018 olevan suunnitteilla elokuva.

Konstig on kirjoittanut kolumneja Yleisradiolle vuodesta 2020. Hän on ollut Espoon Kirjailijoiden puheenjohtaja vuodesta 2021.

## Teokset
* 
* 
* 
* 
* 
* 
* *Vuosi herrasmiehenä. Kuinka entinen punkkari opetteli miehisiä hyveitä*. WSOY 2017.
* *Vaaran vuodet* , romaani. WSOY 2020 
* 
* 
* 

## Lähteet

## Aiheesta muualla
* Joonas Konstigin verkkosivut
* Joonas Konstig haastattelu Prosak-proosaklubilla Kirjastokaista.fi. 19.2.2013.
* Joonas Konstig Prosak-proosaklubilla 12.4.2016 Kirjastokaista.fi.
Hugo Hörtsänä

**Hugo Antero Hörtsänä** (5. toukokuuta 1880 Orivesi – 27. tammikuuta 1954 Orivesi) oli suomalainen kotiseutumies, maanviljelijä ja puutarhuri. 

Hugo Hörtsänän vanhemmat olivat  maanviljelijä Johannes Hörtsänä ja Vilhelmiina Toikkanen ja puoliso vuodesta 1915 Hilda Maria Lehtonen. Hän kävi kansa- ja maatalouskoulun ja tuli 1905 Ylä-Hörtsänän talon omistajaksi Oriveden Onnistaipaleen kylällä. 1920-luvulla Hörtsänä alkoi tehdä kukka- ja puulajien koeviljelyä yli kolmen hehtaarin alueella. Hänen kotitalonsa ympärille jo 1909 perustamansa arboretum laajeni sisältämään  koristepuutarhan tekolammikkoineen ja juhlakenttineen. Ennen sotia siellä arvioitiin olevan yli 1 300 erilaista kasvi-, pensas- ja puulajia.  Hörtsänän arboretumia on myöhemmin kunnostettu talkoovoimin ja EU:n rahoituksen turvin.  Vuonna 1986 siitä tuli luonnonsuojelulain perusteella rauhoitettu luonnonsuojelualue, jota on sittemmin inventoitu useaan otteeseen. Alueen hoito- ja käyttösuunnitelma laadittiin 1995. 
 
Hörtsänä harrasti myös kansankulttuuria, keräten muun muassa esineitä ja muistikuvia ja perustaen Oriveden Museoyhdistyksen, jonka puheenjohtajana hän toimi 1932-1937 ja jolle hän lahjoitti huomattavan kokoelman keräämäänsä esineistöä. 

## Lähteet
*  Sivu 322.
* Tietoja Hortsänän arboretumista (Viitattu 29.7.2018)

### Viitteet

## Aiheesta muualla
* Hannamari Hoikkala : Unohtunut puutarha herää unestaan Orivedellä. Hörtsänän arboretumilla on kiehtova ja monivaiheinen historia, Yle Egenland 27.3.2018
* Kesäisiltä automatkoilta I, Suomen Kuvalehti, 20.08.1927, nro 34, s. 18, Kansalliskirjaston digitaaliset aineistot
* Oriveteläisen talonpojan loistopuutarha, Helsingin Sanomat Viikkoliite, 05.06.1932, nro 23, s. 3, Kansalliskirjaston digitaaliset aineistot
* Oriveden yrttitarha, Seura, 06.10.1937, nro 40, s. 14, Kansalliskirjaston digitaaliset aineisto
Aleksandr Bezymenski

**Aleksandr Iljitš Bezymenski** (, 19. tammikuuta 1898 Žytomyr – 26. kesäkuuta 1973 Moskova) oli venäläinen neuvostorunoilija.

Aleksandr Bezymenski syntyi kaupan työntekijän perheeseen ja kävi lukion Vladimirissa. Hän liittyi bolševikkipuolueeseen vuonna 1916 ja osallistui lokakuun vallankumoukseen Pietarissa. Sen jälkeen hän työskenteli komsomol- ja puoluetehtävissä.

Bezymenskin ensimmäinen runokirja ilmestyi vuonna 1920. Hän osallistui Molodaja gvardija ja Oktjabr -kirjailijaryhmien perustamiseen ja toimi aktiivisesti Venäjän proletaarikirjailijoiden yhdistyksessä. Vuonna 1934 Bezymenski valittiin neuvostokirjailijoiden liiton hallitukseen.

Bezymenski on yksi 1920-luvun komsomolrunoilijoista. Hän kirjoitti poliittisesti oikeaoppista ajankohtaislyriikkaa, jonka taiteellinen arvo on vähäinen. Satiirinen runonäytelmä *Vystrel* (”Laukaus”, 1930) herätti ankaraa kritiikkiä, kunnes Stalin asettui puolustamaan sen tekijää. Samaan aikaan Bezymenski osallistui ”vasemmistolaisen” Litfront-kirjailijaryhmän toimintaan. Myöhemmin hän esiintyi lähinnä lehtikirjoittajana ja satiirikkona sekä runouden kääntäjänä.

Bezymenski on kirjoittanut Dmitri Šostakovitšin sinfonian nro 2 laulutekstin. Sanat ylistävät Vladimir Leniniä ja neuvostovallankumousta. Šostakovitš on säveltänyt myös Bezymenskin näytelmään perustuvan sävellyksen Vystrel, op. 24 (1929).  

## Lähteet
Eurocup Formula Renault 2.0 -kausi 2013

**Eurocup Formula Renault 2.0 -kausi 2013** oli 23. kausi nykyiselle Eurocup Formula Renault-sarjalle. Kausi alkoi Espanjan Alcañizin radalla ja päättyi Espanjan Barcelonassa. Sarjan kalusto muuttui täksi kaudeksi uuden sukupolven autoon.

Sarjan mestaruuden voitti ranskalainen Pierre Gasly. Toiseksi sijoittui brittiläinen Oliver Rowland ja kolmanneksi ranskalainen Esteban Ocon.

## Tallit ja kuljettajat

Kauteen osallistuvat uusina talleina Jenzer Motorsport ja Prema Powerteam. Varasijalle lisättiin BVM Racing ja Atech Reid GP.

**<span style="padding:1px 4px; color:black; background-color:#FFB814;">J</span>** = Sarjan Junior -luokan kuljettajat kaudella 2013 
**<span style="padding:1px 4px; color:white; background-color:#000000;">G</span>** = vieraileva kuljettaja, joka ei ole oikeutettu saamaan pisteitä.

## Kilpailukalenteri

## Kuljettajien loppupisteet

## Lähteet
Brad Harris

**Brad (Bradford) Harris** (16. heinäkuuta 1933 St. Anthony, Idaho – 7. marraskuuta 2017) oli yhdysvaltalainen elokuvanäyttelijä.

Kehonrakennusta harrastanut Harris aloitti elokuvauransa sijaisnäyttelijänä Stanley Kubrickin *[[Spartacus (elokuva)|Spartacuksessa]]*. 1960-luvun alussa hän esitti päärooleja italialaisissa peplumelokuvissa kuten *[[Sansone]]* (”Simson”, 1961), *[[Goliath contro i giganti]]* (”Goljat vastaan jättiläiset”, 1961) ja *[[La furia di Ercole]]* (”Herkuleen raivo”, 1962). Lajityypin muista muskelimiehistä hän poikkesi vaaleilla hiuksillaan ja kunnollisilla näyttelijänlahjoillaan.

1960-luvun puolivälissä Harris siirtyi italowesterneihin sekä italialais-saksalaisiin vakoilujännäreihin, joista tunnetuin on *[[Miehemme X]]* (*Komissar X*) -sarja. 1970-luvulla hän näytteli sekalaisissa viihde-elokuvissa kuten *Formula I – Nell’Inferno del Grand Prix* (”Formula I – Grand Prix -helvetti”, 1970), *[[Zambo - viidakon kuningas]]* (*Zambo il dominatore della foresta*, 1972) ja *…questa volta ti faccio ricci!* (”Tällä kertaa rikastun”, 1974). 1980-luvulla Harris palasi peplumgenreen ''Herculeessa'' ja ''Seitsemässä raivoisassa gladiaattorissa''. Hän esiintyi myös saksalaisissa ja amerikkalaisissa tv-sarjoissa.

## Elokuvia
* *[[Goliath contro i giganti]]*, 1961
* *[[Sansone]]*, 1961
* *[[La furia di Ercole]]*, 1962
* *[[Anno 79 – La distruzione di Ercolano]]*, 1962
* *[[Le calde notti di Poppea]]*, 1969
* *[[Hercules (vuoden 1983 elokuva)|Hercules]]*, 1983
* *[[Seitsemän raivoisaa gladiaattoria]]*, 1983

## Lähteet

## Aiheesta muualla
* International Movie Database: Brad Harris 
* Brad Harris at Brian’s Drive-In Theater
Kymenlaakso-ajo

**Kymenlaakso-ajo** on vuosittain Kouvolan raviradalla järjestettävä ikäluokkakilpailu 3-vuotiaille lämminveriselle. Ensimmäistä kertaa se juostiin vuonna 1979.

Se ajetaan 2 100 metrin matkana tasoitusajona, jossa enintään 5 000 euroa ansainneet hevoset saavat 20 metrin hyvityksen. 

## Voittajat 1979–2020

*1979 Roope – Martti Keskinen
*1980 Hj Speed – Erik Skutnabb
*1981 Guiding Star – Pekka Korpi
*1982 Enterprise Hanno – Pekka Korpi
*1983 Lucia – Ilkka Korpi
*1984 Carelian Express – Olavi Nisonen
*1985 Angelique – Ilkka Korpi
*1986 Frosty Lobell – Heikki Korpi
*1987 Incredible Hawk – Ari Moilanen
*1988 Jason – Tapio Perttunen
*1989 C.C. Mister – Risto Lanki
*1990 Larron – Kari Rosimo
*1991 Black Tiger – Kari Rosimo
*1992 Etna Factor – Jorma Kontio
*1993 Never Ending – Ilkka Korpi
*1994 Joie De Zolt – Tapio Perttunen
*1995 Gipsy Chief – Kaarlo Ahokas
*1996 Rainbow Miracle – Aki Antti-Roiko
*1997 Ironic Kemp – Tapio Perttunen
*1998 Atchafalaya Bay – Ari Moilanen
*1999 Loyd Factor – Pekka Korpi

*2000 Lovely Kemp – Ilkka Korpi
*2001 Ragu Laukko – Antti Teivainen
*2002 Knight Pilot – Antti Teivainen
*2003 Flower's Emile – Kari Rosimo
*2004 Bar Code – Veli-Erkki Paavola
*2005 Roberto Luca – Esa Holopainen
*2006 Style By Sound – Antti Teivainen
*2007 Arctic Hope – Kaarlo Ahokas
*2008 Billy Merett – Pekka Korpi
*2009 Arctic Love – Pekka Korpi
*2010 Lucky Twotwo – Kari Viisterä
*2011 Liquorice Pipe – Antti Teivainen
*2012 Quite an Avenger – Markku Nieminen
*2013 Express Duo – Ari Moilanen
*2014 Speed Sniper – Esa Holopainen
*2015 Proud Sally – Tommi Kylliäinen
*2016 Free Me – Pekka Korpi
*2017 Hotshot Luca – Mika Forss
*2018 Jolly Roy – Tapio Perttunen
*2019 Sahara Peyote – Ari Moilanen
*2020 Consalvo – Ari Moilanen

## Lähteet
*Suomen Hippos, Kymenlaakso-ajo
Käsihuuhde

**Käsihuuhde** eli **käsidesi** on yleensä alkoholipitoinen desinfektioaine, jota käytetään käsien huuhteluun ja desinfioimiseen bakteerien ja virusten kulkeutumisen ja tarttumisen ehkäisemiseksi. Käsihuuhteiden tehoaineena on tavallisesti etanoli tai isopropanoli, minkä lisäksi ne sisältävät yleensä glyserolia, joka kasvattaa aineen viskositeettia ja ehkäisee ihon kuivumista.

Käsihuuhde tuhoaa useita bakteereja, sieniä ja viruksia. Kaikki virukset eivät rakenteensa vuoksi tuhoudu kovin tehokkaasti alkoholin vaikutuksesta, esimerkiksi vatsatautia aiheuttava norovirus. Influenssaviruksia käsihuuhde tuhoaa melko hyvin. 

SARS-CoV-2-virukselle eli COVID-19-sairautta aiheuttavalle virukselle varmin käsihygieniatoimenpide on käsien pesu saippualla; tartuntariskiä voi vähentää myös käyttämällä kemikaaliviranomaisen hyväksymää käsihuuhdetta. Saippuapesua ei myöskään kannata korvata omatekoisilla alkoholituotteilla, sillä etanolipitoisuuden on oltava vähintään 60-prosenttista, jotta ne tehoaisivat viruksiin.

## Lähteet
Brevet

**Brevet** on sotilastermi, jolla viitataan joissakin maissa käytössä olleeseen järjestelmään, jossa sotilaalle myönnettiin lähinnä kunnianosoituksena *brevet*-sotilasarvo. Brevet-sotilasarvot eivät yleensä automaattisesti oikeuttaneet arvon normaalisti tuomiin oikeuksiin tai palkkioihin, ellei sotilas todella toiminut brevet-arvonsa mukaisissa tehtävissä. Brevet-arvo on englannin kielessä merkitty yleensä sanalla **brevetted** (*brevetted major general [[Rutherford B. Hayes]]*) tai lyhennettynä muodossa **bvt.** (esimerkiksi *bvt. brigadier general [[Benjamin Harrison]]*). Brevet-arvoja on käytetty ainakin Yhdysvalloissa, Isossa-Britanniassa, Ranskassa, Espanjassa ja Saksassa. 

Kun Yhdysvaltain sisällissodan lopussa Unioni oli jo käytännössä katsoen varmistanut voittonsa, myönnettiin lähes kaikille Unionin armeijan upseereille jokin korkea brevet-arvo. Brevet-arvo ei oikeuttanut todelliseen valtaan armeijassa, vaan arvoja käytettiin vain kuvastamaan sotilaan kunniakasta palvelusta armeijassa.
Masvingo

**Masvingo** on kaupunki Zimbabwessa. Se on samannimisen provinssin pääkaupunki. Masvingossa oli vuonna 2002 arviolta 58&nbsp;000 asukasta. Kaupungin lähellä sijaitsevat Suur-Zimbabwen rauniot.

Masvingo sijaitsee eteläisen Zimbabwen suhteellisen tasaisella alueella, jota kuitenkin täplittävät yksittäiset *kopje*-nimellä kutsutut vuoret. Kaupungin halki virtaa Muchekejoki, ja sen lähellä sijaitsee Mutirikwejärvi, josta kaupunki saa myös käyttövetensä. Kaupungin ilmasto on kuuma ja kuiva lähes koko vuoden. Suurimmat sateet tulevat kesällä, ja vuoden sadanta on noin 600 millimetriä. Kaupunki on suunniteltu ruutukaavan mukaan, ja se sijaitsee liikenneristeyksessä, josta ihmiset kulkevat sisämaahan kohti Suur-Zimbabwea, länteen Bulawayoon tai etelämmäksi kohti Etelä-Afrikan rajaa.

Masvingo on Zimbabwen vanhin siirtomaakaupunki, ja sen perustivat 1890 Pioneer Columnin joukot. Kaupunki tunnettiin alkujaan nimellä Fort Victoria, kunnes sen nimi vaihdettiin 1982 Nyandaksi. Muutaman kuukauden kuluttua nimi muutettiin Masvingoksi, kun paljastui, että Nyanda ei kääntynyt järkevästi alueen murteille.

## Lähteet

## Aiheesta muualla
Tango (juoma)

**Tango** on Coronan vuonna 1950 kehittelemä ja julkaisema hiilihapotettu virvoitusjuoma. Sitä myydään Britteinsaarilla, Ruotsissa, Norjassa ja Unkarissa. Beetcham Group osti Coronan vuonna 1958 ja Corona Soft Drinksin puolestaan Britvic vuonna 1987 ja jonka juomia se nykyäänkin valmistaa. Skandinavian maissa juomaa jakelee SMX Drinks AB.

Tango oli alun perin ainoastaan appelsiininmakuisen juoman nimi. 1990-luvulla Tango laajentui niin että sitä oli saatavilla muinakin eri makuvaihtoehtoina, joihin kuului omena, sitruuna, kirsikka, mustaherukka ja myöhemmin "Fruit Fling". Joidenkin makuvaihtoehtojen kehitys kuitenkin lopetettiin elokuussa 2011. Nykyisin Isossa-Britanniassa saataviin vaihtoehtoihin kuuluu Orange, Apple, Cherry ja Citrus.

## Lähteet
Jeff Monson

**Jeffrey William Monson** (s. 18. tammikuuta 1971 Saint Paul Minnesota) on yhdysvaltalais-venäläinen vapaaottelija ja poliitikko. Hän kuuluu Floridassa toimivaan taistelulajien American Top Team -akatemiaan.

## Saavutuksia
Jeff Monsonilla on lukkopainissa kaksi FILA:n maailmanmestaruutta (2007, 2008) sekä kaksi ADCC-liiton maailmanmestaruutta (1999, 2005). Ammattilaisurallaan hän on otellut yhteensä 60 ottelua. Niistä Monson on voittanut 46.

## Yksityiselämä
Ennen ammattilaiseksi ryhtymistään vuonna 1999 Monson työskenteli mielenterveysalalla muun muassa perheneuvojana. Hän on opiskellut psykologiaa Oregonin yliopistossa.

## Poliittinen ideologia
Monson on anarkisti, joka kuuluu syndikalistiseen Industrial Workers of the World -ammattiliittoon. Tammikuussa 2009 hän joutui syytteeseen valtion omaisuuden turmelemisesta ja sai yli 20 000 dollarin sakot. Monson esiintyi ESPN-kanavan julkaisemaa lehteä varten otetuissa kuvissa maalaamassa anarkistien käyttämää tunnusta kotikaupungissaan Olympiassa sijaitsevan hallintorakennuksen seinään.

Venäjän presidentti Vladimir Putin myönsi Monsonille Venäjän kansalaisuuden toukokuussa 2018 ja hänet valittiin Krasnogorskin kaupunginvaltuustoon saman vuoden vaaleissa valtapuolue Yhtenäisen Venäjän edustajana. Monson tukee aktiivisesti venäläisten miehitystä Ukrainassa ja Georgiassa, minkä vuoksi hänelle on myönnetty myös Luhanskin kansantasavallan kansalaisuus ja Abhasian kunniakansalaisuus.

## Muuta
The Snowman -lempinimellä tunnettu Monson on myös mukana EA Sportsin vuonna 2010 julkaisemassa EA Sports MMA -videopelissä.

## Lähteet
*Jeff Monsonin kotisivut 

### Viitteet

## Aiheesta muualla
Patrik Lundh

**Patrik Lundh** (s. 12. kesäkuuta 1988 Tukholma, Ruotsi) on ruotsalainen uransa lopettanut jääkiekkoilija. Lundh on pelipaikaltaan laitahyökkääjä.

## Ura
### Seuraura
Lundh on Lidingö HC:n kasvatti. Hän pelasi viimeisimmät juniorivuotensa kuitenkin Djurgårdens IF:ssä, jossa Lundh voitti J18 Allsvenskanin hopeaa vuonna 2005 ja J20 SuperElitin hopeaa vuonna 2007. Hän oli joukkueen paras pistemies J18 Elitissä kaudella 2004–2005 sekä J20 SuperElitissä kausina 2005–2006 ja 2006–2007. Noista jälkimmäisellä kaudella Lundh sijoittui tehoilla 18+33=51 koko J20 SuperElitin pistepörssissä neljänneksi. Hän debytoi kauden aikana myös miesten peleissä; Lundh pelasi yhdeksän Elitserien-ottelua Djurgårdenissa ja viisi HockeyAllsvenskan-ottelua lainalla Almtuna IS:ssä.

Kaudeksi 2007–2008 Lundh siirtyi HockeyAllsvenskan-joukkue Malmö Redhawksin riveihin, jossa ensimmäinen kokonainen kausi miesten peleissä toi 40 runkosarja- ja seitsemässä playoff-ottelussa tehot 2+11=13. Kaudeksi 2008–2009 hän siirtyi kaksivuotisella sopimuksella Bofors IK:hon. Lundh oli seuraavalla kaudella 2009–2010 joukkueen kolmanneksi paras pistemies ja maalintekijä tehoilla 15+24=39.

Maaliskuussa 2010 Lundh teki kaksivuotisen sopimuksen Färjestad BK:n kanssa. Hänen Elitserien-tulokaskautensa 2010–2011 toi 55 runkosarjaottelussa tehot 12+14=26 ja 12 playoff-ottelussa tehot 1+4=5. Lundh voitti kauden päätteeksi Ruotsin-mestaruuden. Vuotta myöhemmin, kevään 2012 pudotuspeleissä hän oli Färjestadin paras pistemies ja syöttäjä tehoilla 2+8=10. Helmikuussa 2012 Lundh teki kaksivuotisen jatkosopimuksen joukkueen kanssa. Kaudella 2012–2013 hänestä tuli Färjestadin varakapteeni. Kauden 2013–2014 päätteeksi Lundh voitti SHL-hopeaa.

Kaudeksi 2014–2015 Lundh siirtyi kaksivuotisella sopimuksella Växjö Lakersiin. Hän voitti siellä kauden päätteeksi Ruotsin-mestaruuden. Lundh palasi kaudeksi 2016–2017 2+1-vuotisella sopimuksella Djurgårdens IF:ään. Hänet nimettiin joukkueen varakapteeniksi.

### Maajoukkueura

Lundh voitti alle 20-vuotiaiden MM-hopeaa vuonna 2008. Hän pelasi myös alle 18-vuotiaiden MM-kilpailuissa vuonna 2006. Ruotsin A-maajoukkueessa Lundh on pelannut kahdeksan ottelua ilman tehopisteitä. Hän teki A-maajoukkuedebyyttinsä 15. joulukuuta 2011 Channel One Cupin Chomutovissa pelatussa avausottelussa Tšekkiä vastaan.

## Muuta
Lundhin isoveli Niclas on pelannut puolustajana Ruotsin alemmissa sarjoissa.

## Tilastot

## Lähteet
*
*

### Viitteet
Ässä-arpa

**Ässä-arpa** on vuonna 1981 myyntiin tullut Veikkauksen pitkäikäisin raaputusarpa. Kappalemäärissä mitattuna Ässä on Veikkauksen myydyin arpa ja liikevaihdolla mitattuna toiseksi myydyin heti Casino-arvan jälkeen.

Ässä-arvassa on kaksi peliä. Ristinollassa pelaaja yrittää saada kolmen ristin tai kolmen nollan suoran. Siinä on mahdollisuus moninkertaistaa voitto Voittokerroin-ruudun avulla. 3 samaa rahasummaa -pelissä pelaaja voittaa rahasumman, jos niitä löytyy pelistä kolme kappaletta. Ässä-arvan voittotodennäköisyys on 33,4 prosenttia ja päävoiton voittaa kerran 600&nbsp;000:sta.

Arpojen painaminen oli aluksi ongelmallista, jonka takia niiden tuotanto siirrettiin Suomen Pankin setelipainosta Englantiin. Nykyään painatuspaikat sijaitsevat Englannissa ja Kanadassa. 

Vuonna 1981 Ässä-arvan päävoittona oli 666&nbsp;666 markkaa ja se maksoi 10 markkaa. Jo julkaisua seuraavana vuonna 1982 arpa tuotti 9,5 prosenttia Veikkauksen kokonaismyynnistä. Vuonna 2019 päävoitto oli 100&nbsp;000 euroa ja hinta 4 euroa.

## Lähteet
* Veikkaus.fi - Usein kysyttyä 

### Viitteet
Lisa Bjurwald

**Lisa Bjurwald** (s. 1978) on ruotsalainen toimittaja ja kirjailija. Hän on julkaissut muun muassa reportaasiteoksen *[[Euroopan häpeä]]*, joka käsittelee äärioikeistolaisten liikkeiden nousua maanosassa. Bjurwald on toiminut *[[Dagens Nyheter]]in* ja *[[Svenska Dagbladet]]in* pääkirjoitustoimittajana. Hän on ollut myös muun muassa *[[Fokus (lehti)|Fokuksen]]* sekä *[[Ny Tid (norjalainen lehti)|Ny Tidin]]* kolumnisti ja kuulunut rasisminvastaisen *[[Expo (lehti)|Expo]]*-lehden toimituskuntaan. Hän kuuluu asiantuntijana Ruotsin hallituksen nimittämään komissioon, jonka tehtävänä on ksenofobian vastustaminen.

Bjurwaldille myönnettiin vuonna 2010 Euroopan parlamentin journalismipalkinto Sveitsin minareettikieltoa koskeneesta raportoinnista.

## Teokset
*

## Lähteet
Sam Webb

**Sam Webb** (s. 4.6.1945) on yhdysvaltalainen poliitikko ja Yhdysvaltain kommunistisen puolueen entinen puheenjohtaja. 

Webb valmistui vuonna 1967 St. Francis Xavierin yliopistosta Nova Scotiassa ja sai *Master of Arts* -arvon taloustieteessä Connecticutin yliopistosta. Hän toimi työväenliikkeessä kotiosavaltiossaan Mainessa ja organisoi vuosina 1978–88 puolueensa toimintaa Michiganissa. Yhdysvaltain kommunistisen puolueen puheenjohtajana Webb toimi vuosina 2000–14. Hän asuu New Yorkissa. Hän on ilmaissut julkisuudessa tukensa Obamalle.

## Lähteet
Halkivahankivi

**Halkivahankivi** on Satakunnassa sijaitseva vanha Huittisten, Kokemäen ja Köyliön (nyk. Säkylä) pitäjien rajakivi, joka mainitaan asiakirjoissa ensimmäinen kerran vuonna 1486. Se sijaitsee Valtatie 12:n varrella noin viisi kilometriä Valtatie 2:n risteyksestä Rauman suuntaan. Halkivahankiven kohdalla on maantien levähdysalue ja Huittisten opaskartta.

## Yleistä
Halkivahankivi on kahtia haljennut siirtolohkare, joka sijaitsee keskellä Kokemäen, Huittisten ja Köyliön väliin jäänyttä lähes asumatonta 100 neliökilometrin suuruista suo- ja metsäaluetta. Kunkin pitäjän kirkolle matkaa noin 10 kilometriä. Asiakirjoissa se tunnetaan muun muassa *Köyliön Halkivahana*, ja vuodelta 1801 peräsn olevassa isojakokartassa sitä käytetään ruotsinkielistä nimitystä *Hallki Waha Rå*. Perimätiedon mukaan sen pinnassa on kaiverruksia, mutta sammaloituneen kiven pintaa ei ole tutkittu. Halkivahankiveen on vuonna 1976 kiinnitetty pronssinen muistolaatta, jossa on teksti:

Nimen keskimmäinen osa "vaha" tarkoittaa lounaismurteissa suurta kiveä tai lohkaretta, jollaisia on perinteisesti valittu pysyviksi rajamerkeiksi. Eri puolilta Lounais-Suomea tunnetaan useita samannimisiä kiviä, jotka ovat yleensä kahteen osaan haljenneita rajakiviä. Halkeamisen on väitetty aiheutuneen rajankäyntien yhteydessä kivien päällä poltetuista kokoista, joiden synnyttämät lämpötilanvaihtelut olisivat rapauttaneet kivet ja lopulta halkaisseet ne.

## Pitäjänrajojen kulku
Kokemäen ja Köyliön välinen raja vahvistettiin enimmäisen kerran vuonna 1429, mutta Halkivahankivi mainitaan ensimmäisen kerran vasta 1486. Noin 30 kilometrin pituinen raja alkoi Ulvilan, Kokemäen ja Köyliön yhteisestä rajapisteestä, joka oli nykyisen Harjavallan alueella Kaunismäen ja Kuumoonmäen tuntumassa sijaitseva lähde. Sieltä raja kulki Hiirijärvellä sijaitsevan Lallin itkukiven kautta Harjavallasta tulleen Huovintien sekä Harolan ja Järilän välisen maantien risteykseen. Raja jatkoi edelleen Lallin asumuksen kautta Ilmiinjärven tuntumassa Kokemäen ja Köyliön välisen maantien varrella sijainneeseen Kiviriutta-nimiseen kiviröykkiöön, ja sieltä Kööpelinvuoren kautta Halkivahankiveen. Rajan kulusta riideltiin 1500-luvulta lähtien useita kertoja, mutta Kaunislähteen, Kiviriutan ja Halkivahankiven sijainti oli aina kiistaton. Nykyiset kuntarajat noudattavat edelleen pääosin samaa reittiä.

Kokemäen ja Huittisten välinen raja kulki Halkivahankiveltä Ronkansuon, Kiettareenluodon, Kyttälän ja Ahvenuksen kautta Kulkkilaan, jossa sen viimeinen rajamerkki oli Sääksjärvessä Tiirikka-nimisessä luodossa. Köyliön ja Huittisten raja puolestaan kulki Halkivahankiveltä etelään Yläneen Virttaankankaalle.

## Muita samannimisiä kiviä
Vanhassa Huittisten pitäjässä oli myös toinen Halkivahankivi-niminen siirtolohkare, joka sijaitsee nykyisten Urjalan, Punkalaitumen ja Vesilahden kuntien rajalla Halkivahan kylässä. Se oli Satakunnan ja Hämeen maakuntien rajamerkkinä jo 1300-luvulla sekä myöhemmin Urjalan, Punkalaitumen ja Tyrvään pitäjien rajapisteenä.  Samannimisiä kiviä on myös muualla Lounais-Suomessa, kuten esimerkiksi Vihdin Ruskelassa sijaitseva *Halkeevahankivi*.

## Lähteet

## Aiheesta muualla
Iiroonkivi

**Iiroonkivi** (myös *Koppelokivi*) on vanha rajakivi Iiroonjärven länsirannalla Etelä-Pohjanmaalla sijaitsevassa Soinin kunnassa. Se oli Satakunnan, Hämeen ja Pohjanmaan historiallisten maakuntien yhteinen rajapiste, jossa kohtasivat vanhojen Pirkkalan, Kyrön ja Pedersören hallintopitäjien rajat. Nykyään Iiroonkivi on Soinin Kuninkaanjoen ja Kukonkylän sekä Karstulan Vahangan kylien yhteinen rajapiste. 

Iiroonkivi on aivan vesirajassa sijaitseva suuri soikea kivi. Sen pinnassa on pituussuuntainen ura, joka haarautuu toisesta päästään kahtia. Ura on todennäköisesti luonnon muovaama, mutta sitä on myöhemmin kaiverrettu syvemmäksi. Kiveä on tutkinut muun muassa Samuli Paulaharju 1920-luvulla. 

Pari kilometriä Iiroonkivestä koilliseen sijaitsee toinen vanha rajakivi nimeltään Kuninkaankivi.

## Lähteet
*Museovirasto, Kulttuuriympäristön rekisteriportaali 
*Unto Salo: ''Häme ja Satakunta – Näkökohtia maamme varhaisimman maakuntalaitoksen synnystä'' (s.81) 
*Samuli Paulaharju: *Suomenselän vieriltä*, WSOY 1930.
Nagoya (Indonesia)

**Nagoya** kaupunki Batamin saarella Indonesiassa Riausaarten provinssissa. Nagoya on saaren ja samannimisen kunnan tärkein kaupunki. Nagoya ja koko Batamin saari on melko suosittu matkailukohde.
Paholaisen masurkka (kappale)

**Paholaisen masurkka** on suomalaisen laulaja-lauluntekijä Remun singlejulkaisu vuodelta 1986. Sen molemmat kappaleet ovat albumilta *[[Live at Café Metropol]]* ja sävellykset, sanat ja sovitukset ovat Remun eli Henry Aaltosen. Levymerkki on Finnlevyn Rip It Up ja luettelotunnus RIPS 2. Vinyylisingleä on myyty kuvattomassa suojakuoressa.

## Singlen kappaleet

Kaikki kappaleet säveltänyt, sanoittanut ja sovittanut Henry Aaltonen.

## Viittaukset muualla

## Lähteet

* Remu s. *Paholaisen masurkka* (Rip It Up RIPS 2) 1986
Marko Maaninka

**Marko Maaninka** (s. 16. huhtikuuta 1971) on suomalainen uransa lopettanut maastohiihtäjä, joka edusti koko aktiiviuransa ajan Kuusamon Erä-Veikkoja.

Maaningan parhaat saavutukset ovat viestihiihdon Suomen mestaruudet vuosilta 2003 ja 2005. SM-hopeaa saavuttaneessa KEV:n joukkueessa hän hiihti vuonna 1993. Lisäksi Maaningalla on viestihiihdon SM-pronssit vuosilta 2002, 2006, 2008 ja 2009. 

Henkilökohtaisella tasolla hän on sijoittunut neljänneksi Keravan SM-sprintissä vuonna 2000 ja kahdeksanneksi 15 kilometrin perinteisen hiihtotavan kilpailussa Tampereella vuonna 2002.

Maaninka on esiintynyt edukseen myös hiihdon Scandinavia Cupissa, parhaana sijoituksenaan 12. sija Ruotsin Skellefteåssa käydyssä vapaan hiihtotavan 15 kilometrin kilpailussa tammikuussa 2006. 

Maaninka lopetti uransa maastohiihtäjänä vuonna 2012. 

## Aiheesta muualla
*Marko Maaninka FIS:n tietokannassa
Babar (saaristo)

**Babar** on harvaan asuttu saaristo, joka sijaitsee Indonesiassa Molukkien (*Maluku*) provinssissa. Myös saariston pääsaaren nimi on Babar. Sen läpimitta on noin 32 kilometriä. Saaren maasto on mäkistä ja siellä on kaksi kaupunkia, Tepa ja Tutuwawang ja sen rannat ovat tiheiden kasvustojen peitossa. Pääsaaren ympärillä on viisi muuta pienempää saarta Wetan, Dai, Dawera, Daweloor ja Masela.

## Lähteet

## Aiheesta muualla
*
Ternate (kaupunki)

**Ternate** on Pohjois-Molukkien provinssin suurin kaupunki, ja se sijaitsee Indonesiassa Molukkien saariryhmässä.. Se sijaitsee Ternaten tulivuorisaarella.

## Lähteet

## Aiheesta muualla